**J e g y z ő k ö n y v**

**Készült:** a Bezenye Községi Önkormányzat Képviselő-testületének 2022. április 5. napján 18:00 órakor Bezenye Községi Önkormányzat Kultúrházában megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 18:04 órakor megnyitja. Megállapítja, hogy az ülés határozatképes, mivel 7 megválasztott képviselő közül 6 jelen van. Az ülés jegyzőkönyvének hitelesítésére Antonovich Gáspár és Szakos Géza képviselőket kéri fel, akik a jegyzőkönyv hitelesítését vállalják.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontját, és a 3. napirendi pont - a Civil szervezetek támogatása - kiegészítéseként javasolja megtárgyalni az időközben beérkezett Bezenyei Polgárőr Egyesület támogatási kérelmét.

A képviselő-testület a javaslattal egyetért, és *egyhangúlag, 6 igen* szavazattal az alábbi határozatot hozza:

**45/2022. (IV. 5.) h a t á r o z a t**

Bezenye Községi Önkormányzat képviselő-testülete a 2022. április 5-i rendkívüli ülésén az alábbi napirendi pontokat tárgyalja:

1. Bezenye Községi Önkormányzat tulajdonában álló Polgármesteri Hivatal felújítási munkálatai az MFP-ÖTIK/2021 pályázat alapján (pályázati forrásból – 1. rész)

Előadó: Márkus Erika polgármester

1. Bezenye Községi Önkormányzat tulajdonában álló Polgármesteri Hivatal felújítási munkálatai a 1881/2021 (XII. 7.) Kormány határozat alapján (pályázati forrásból – 2. rész)

Előadó: Márkus Erika polgármester

1. A civil szervezetek támogatására Bezenye Községi Önkormányzat 2022. évi költségvetési rendeletében megállapított keretösszegből a Bezenye SE támogatási kérelmének elbírálása, továbbá a Bezenyei Polgárőr Egyesület támogatási kérelmének elbírálása

Előadó: Márkus Erika polgármester

Felelős: Márkus Erika polgármester

Határidő: azonnal

1. **Napirendi pont**

Bezenye Községi Önkormányzat tulajdonában álló Polgármesteri Hivatal felújítási munkálatai az MFP-ÖTIK/2021 pályázat alapján (pályázati forrásból – 1. rész

Márkus Erika polgármester elmondja, hogy a 2 pályázatot egy csomagban javasolt tárgyalni, de külön határozatban javasolja elfogadni. A Hivatal épületének felújítására benyújtott 2 pályázati anyag alapján meg kellett bontani, és össze kellett hangolni a kivitelezési munkálatokat, hogy ne legyen átfedés. Felkéri Nagy Gabriella projektmenedzsert, hogy tájékoztassa a részletekről a képviselőket.

*Nagy Gabriella* elmondja, hogy 2 részre bontva kértünk ajánlatot a hivatal épületének felújítására, mivel 2 különálló pályázati forrásból érkezik hozzánk támogatási összeg. Az 1-es rész a Magyar Falu programnál 14 és fél millió forint a támogatás, a 2-es rész pedig kormányzati határozat alapján kereken 20 millió forint összegű. Az 1. résznél a külső rész homlokzati szigetelése a legnagyobb tétel, egyes burkolati elemek is szerepelnek benne. A 2. rész tartalmazza az összes festést. Ezt az 1. részből kivettük, ezért szükséges lesz módosítás benyújtására a támogatóhoz, mivel nem lehet átfedés a 2 pályázat műszaki tartalmában. Az építőiparban történt áremelkedések miatt drágábbak lettek az építőanyagok, ezért az 1. részhez a jelenlegi költségvetés szerint még 2,9 millió forint önerőre szükség lenne. A 20 milliós támogatás a 2. részre beérkezett ajánlatot fedezi. A festésnél penészmentesítést is kell végezni, alaposabb előkészítés szükséges. Gyakorlatilag 2 külön szerződés lesz megkötve. Mindkét rész győztese, a legalacsonyabb árajánlatot tevő Fe-Ge 2006. Kft. Nagy előnyt jelent a munkálatok összefésülésénél, hogy ugyanaz a vállalkozó nyert. Fontosnak tartom kiemelni, hogy a kivitelező legalább 36 hónap garanciát vállaljon, valamint legyen építőipari felelősségbiztosítása. A teljesítés határideje augusztus 31. A szerződésbe azt is beleírtam, hogy a belső munkálatokat vegyék előre, mert a külső munkálatok folyhatnak a hivatali apparátus visszaköltözése után is. Van-e esetleg bármilyen kérdés ezzel kapcsolatban?

*Szakos Géza:* Biztosan nincs átfedés a 2 pályázat között? Mert láttam egyforma tételeket.

*Nagy Gabriella:* Egyforma tételek vannak, ezért volt fontos átdolgozni, hogy ne legyen átfedés.

*Szakos Géza:* Az elázott padlóburkolat nincs benne.

*Nagy Gabriella:* A 2. részben benne van. Az 1. részben eredetileg egy kisebb területen volt benne a padlóburkolat cseréje, ahol már eleve mozgott a parketta. A 2 területe összességében kiadja a teljes burkolat felületének méretét.

*Szakos Géza:* A gerendával kapcsolatban a szakértői vélemény bírálja a gyógyszertárnál a gerendabehajlást, a másik oldalon a penészedést. Ez műszakilag hogy állja meg a helyét? Nem kellett volna salakot bontani?

*Nagy Gabriella:* Szakértő megvizsgálta, ez alapján lett előkészítve a műszaki leírás és terv.

*Antonovich Gáspár:* Meg kell bontani, és meg kell nézni. Rossz gerendák lógnak ki. Felül ne hagyjuk rajta a salakot, a görbe gerendákat. Mindent le kell szedni róla, és megnézni, megerősíteni.

*Nagy Gabriella:* A kivitelezői ajánlatban szerepel födémmegerősítés. A bontás után ismét ki kell hívni a szakértőt, hogy vizsgálja meg. Lehet, hogy a vizsgálat eredményeképpen pótmunka merül fel.

*dr. Gáli Péter:* Pótmunkánál pótköltség lesz.

*Antonovich Gáspár:* Én attól félek, hogy lesz egy szuper új tűzfal, új tető, új bádogozás, új koszorú, alatta pedig *rossz* födém lenne. Alul pedig megint csak minden rendben, felújítva. Középen pedig ott hagyunk valamit, ami nem oda való.

*Szakos Géza:* Van egy felújításunk 14 millió környékén, hozzá teszünk 2-3 milliót, még ott van hozzá plusz 20 millió, és nem tudhatjuk, hogy ez a része milyen állapotba került a szakértői vélemény elkészítése óta.

*Nagy Gabriella:* Alapos a szakértő, Kegyes-Brassai Orsolya nagyon alaposan szokott eljárni. Szakvéleményében megbízom. Az azonban valóban úgy van, hogy szükség esetén plusz költség merülhet fel.

*Szakos Géza:* Ezzel a vizsgálattal fogunk kezdeni?

*Nagy Gabriella:* Igen. Megbontják, megvizsgálják.

*Szakos Géza:* Ne takarjuk el gipszkartonnal, cseréljük a födémet.

*Antonovich Gáspár:* A statikus leírta, hogy a födémen tárolni, közlekedni nem lehet, tehát balesetveszélyes. Én azt akarom, hogy jól legyen megcsinálva. Tehát azt a födémet szerintem ki kell cserélni.

*Nagy Gabriella:* Ezzel a szakvéleménnyel tudunk elindulni. Ha felvonul a kivitelező, és megbontja, akkor derül ki. Elképzelhető, hogy lesz pótmunka.

*Szakos Géza:* Akkor ezzel fogunk kezdeni. Ugye?

*Nagy Gabriella*: Természetesen.

*Antonovich Gáspár:* A födémről mindent lesöpörnék, azzal kezdeném. Nem akarom, hogy legyen egy szép hivatal, de szerkezetileg ne legyen jó.

*Nagy Gabriella:* A kivitelező tudja kibontani.

*Kammerhofer Lívia:* Arra kérünk garanciát, hogy ez legyen az első lépés.

*Szakos Géza:* Ha nem felel meg az elvárásoknak, akkor nem folytathatjuk tovább, felfüggesztjük az egészet.

*Nagy Gabriella:* A szakértőt ezért vonta be az önkormányzat, hogy megfelelően alátámasztva indulhasson a projekt. Ha pótmunka merül fel, reméljük, hogy ebből megoldható. A szükséges mértékben lehet szó födémcseréről.

*Antonovich Gáspár:* Balesetveszélyes a födém.

*Szakos Géza:* Beburkoltuk a gyógyszertárat is, hogy üzemeljen, holott felette cserére javasolt.

*Nagy Gabriella:* Azt is megvizsgálta a szakértő, a munkálatok megkezdése előtt.

*Antonovich Gáspár:* Akkor ez legalább 50 millió forintba fog kerülni. Födémcserével 55 millióba.

*Márkus Erika:* Kezdjük el a munkálatokat, bontassuk meg, vizsgáltassuk meg ismét a szakértővel a jelenlegi állapotot, és utána döntsünk róla.

*Szakos Géza:* A megerősítés adott esetben cserét is jelent?

*Nagy Gabriella:* Persze. Ha szükséges, csere is szóba jöhet. Ha meg lesz bontva, ismét kihívjuk a szakértőket. Ez a műszaki leírásban is szerepel. Ha több munkálatot javasol, az pótmunka. De el kell indulni, méghozzá bontással.

*Nusser Györgyné:* Van az ajánlattevők között tulajdonosi összefonódás?

*Nagy Gabriella:* Nincs, én ezt ellenőriztem a cégkivonatok alapján. Én ezt már rutinból megnézem, mert közbeszerzésekkel foglalkozom. Az Eco-Domov társasházakat, családi házakat épít.

*Nusser Györgyné:* Válaszfalakban van-e változtatás? Például irattárnak ki van alakítva a helyiség? Mert a költségvetésben elkülönítettünk irattárra 2 millió forintot. Azon ablak nem lehet, megfelelő biztonsági ajtóval kell rendelkezzen.

*Márkus Erika:* Nincs. A hátsó részt gondoltuk annak.

*Nusser Györgyné:* Irattár külső és belső részét meg kell már most csinálni, hogy a padlózat és a szigetelés ne sérüljön az utólagosan végzett munka miatt.

*Márkus Erika:* Válaszfalat tehetnénk be, akár gipszkartonból, MDF lapból, de fal áthelyezése nem megoldható.

*Nusser Györgyné:* Gondoljuk át, hogy hol lesz az irattár, és annak megfelelően készüljön el a felújítás.

*Nagy Gabriella:* Pótmunkával, külön megrendeléssel megoldható, de a 2 támogatott pályázatba már nem lehet betenni. Azt javaslom, hogy a vállalkozótól kérjünk erre ajánlatot.

*Nusser Györgyné:* Biztos vagyok benne, hogy pótmunka szempontjából még szóba jöhet villanyszerelés, mert ebben a költségvetésben villanyszerelési munkálatokat nem látok.

*Nagy Gabriella:* A 2. részben van egy kevés villanyszerelés. De azt tudjuk, hogy a vezetékek eláztak, felül kell vizsgálni. Illetve benne van a klímaberendezés szükség szerinti javítása, illetve cseréje.

*Nusser Györgyné:* Vízvezetéknél ne kövessük el azt a hibát, hogy azokat nem nézzük át, és úgy burkolunk, festünk. Majd probléma esetén, az öreg csövek miatt, bontani kell az új burkolatot.

*Nagy Gabriella:* Javaslom, hogy pótmunkaként rendeljük meg, amennyiben szükséges.

*Antonovich Gáspár:* Bontani kell, és meg kell nézni. Ez a szakvéleményben is le van írva.

*Nusser Györgyné:* A munkát el kell kezdeni, mert az árak fel fognak menni. De folyamatos egyeztetést kérünk a födém, a vízvezeték, a villanyvezeték és az irattár munkálatairól. És inkább cseréljük időben azt, ami szükséges.

*Kammerhofer Lívia:* Az én véleményem is az, hogy amit cserélni kell, mert nincs jó állapotban, azt inkább cseréljük.

*Márkus Erika:* Legyen minden egy kézben, és akkor nem kell mindenre újra és újra ajánlatokat kérni.

*Antonovich Gáspár:* El szeretném kerülni, hogy rejtett hibák miatt a felújított épületet bontani kelljen. Tulajdonképpen egy új épületet fogunk itt létrehozni.

*Márkus Erika:* Arra kaptuk a 15 milliós támogatást, hogy a legszükségesebb dolgokat helyrehozzuk. Azokra a munkálatokra, amik akkor be lettek nyújtva a Magyar Falus pályázatban. Majd beázott az épület, és arra kaptuk a következő 20 milliót. Másra nem használhatjuk fel.

*Kammerhofer Lívia:* Mi hajlandóak vagyunk benyúlni a költségvetési zsebbe, de legyen rendesen megcsinálva a felújítás.

*Nagy Gabriella:* A 2 műszaki tartalomra a szerződést meg kellene kötni. A szerződéskötés és munkaterület átadás után következhetnek a bontási, feltárási munkálatok. A munka előrehaladtával lehet döntést hozni azzal kapcsolatosan, hogy legyen-e pótmunka a falazattal, a vízvezetékkel, a villanyvezetékkel és az irattárral kapcsolatosan. Vagy már előre azt mondja a testület, hogy ezekre a munkálatokra biztosít önerőt.

*Nusser Györgyné:* Azt nem szeretnénk előre mondani.

*Szakos Géza:* Jobb lett volna, ha ezek az összegek, a pótmunka költségei még az önkormányzat éves költségvetésének elfogadása előtt láthatóak lettek volna, és akkor be tudtuk volna tervezni.

*Nusser Györgyné:* Azért kell aláírnunk a szerződést, hogy fel tudják tárni a területet, lássuk, hogy mi a feladat, és az anyagot időben meg tudja venni a kivitelező, még a következő áremelés előtt.

*Nagy Gabriella:* Fontosnak tartom kiemelni, hogy a kivitelezési vállalkozási szerződés tartalmazza, hogy vállalkozónak ütemtervet kell beadnia.

*Márkus Erika:* Nagy Gabriella ezért van, hogy erre fog figyelni.

*Szakos Géza:* Nekem az a bajom a Gabikával, hogy itt van, segít nekünk, pénzt kap érte, és akkor miért nekünk kell ötletelni, hogy mit kéne megcsinálni kötelező jelleggel. Meg kell határoznunk, hogy milyen helyiségeket kell kialakítani.

*Márkus Erika:* 8 embert kell elhelyeznem a hivatalban. Arra is gondolni kell, hogy az állandó köztisztviselők mellett vannak pár órában jelen lévő kollégák is, akiknek biztosítani kell a saját munkaterületet, a helyet a saját ügyiratainak.

*Szakos Géza:* Az előző önkormányzat alatt, az a fogadótér 4 ember munkahelye volt. Aztán volt a polgármester, meg a jegyző úr helye.

*Kammerhofer Lívia:* Ezért kérdezem, hogy nem lehetne egy kicsit észszerűben kialakítani a belső teret? Mert például az a nagy jegyzői szoba felesleges. Nagy delegáció elfér a tárgyalóban, kisebb delegáció pedig a polgármesteri irodában.

*Szakos Géza:* A Marika már decemberben azt kérte, hogy ismerjük meg az anyagot.

*Márkus Erika:* Sajnos ennyi pénzünk van. Ebbe nem fér bele a vastag falak áthelyezése.

*Kammerhofer Lívia:* A polgármesteri irodába a polgármester visszamegy, de a régi jegyzői szobába 4 ember elférne.

*Antonovich Gáspár:* Tanácsterem felesleges.

*Kammerhofer Lívia:* Egy önkormányzati hivatalba szükséges egy tárgyaló.

*Nusser Györgyné:* Irattár ott lenne jó, ahol volt régen, mert oda csak falat kell húzni és egy biztonsági ajtót. A munkahelyeket bútorokkal kell megoldani.

*Nagy Gabriella:* Akkor jól értettem, hogy van 2 millió forint irattárra?

*Nusser Györgyné:* Igen. Beterveztük a 2022. évi költségvetésbe.

*Nagy Gabriella:* Akkor azt fel lehet használni irattár kialakítására.

*Nusser Györgyné:* Igen. Szeretnék még rákérdezni a lábazatburkolatra.

*Nagy Gabriella:* 2. részben a lábazatok kialakítása 130m2, ami a 100m hosszan a 6-7cm szegély, az alaprajzról lett lemérve. Az 1. részben 58m szerepel, az a külső lábazat. És vannak még a közlekedők.

*Márkus Erika:* A megbeszélt kiegészítésekkel, és azzal, hogy a Gabika figyelmét felhívjuk, hogy figyelje a folyamatot, elfogadja-e a Tisztelt Képviselő-testület a legolcsóbb árajánlatot? És akkor menet közben még ki fog derülni, hogy milyen plusz munkálatokra lesz szükség. Ha ezt elfogadhatónak tartjátok, akkor javaslom elfogadásra, hogy el tudjunk indulni a bontási munkálatokkal és az anyagbeszerzéssel. Antonovich Gáspártól azt kérném, hogy segítse munkánkat azzal, hogy szervesen részt vesz ebben a projektben, és tartja a kapcsolatot a projektmenedzserrel.

*Antonovich Gáspár:* Ott a sok projekt, amiben én azt látom aggályosnak, hogy csődbe vihetjük az önkormányzatot.

*Kammerhofer Lívia:* Én meg úgy gondolom, hogy ezt csináljuk meg normálisan, és akkor még mindig elállhatunk a következő pályázattól, és azt nem csináljuk meg.

*Márkus Erika:* Az a véleményem, hogy amit adnak támogatásként, azzal élni kell, el kell használni.

*Szakos Géza:* Nem biztos, hogy ezt megengedheti magának a falu.

*Kammerhofer Lívia:* Én azt szeretném kérni a Gáspártól, hogy ezt szavazzuk meg, ennek álljunk neki, mert ez az épület így nem maradhat. Ha borul minden, a következőtől el fogunk állni.

*Antonovich Gáspár:* Ha ezt megígéritek, akkor megszavazom.

*Márkus Erika:* Akkor szavazhatunk az elsőről?

*Szakos Géza:* Én csak azt mondom, hogy ezt nem beszéltük időben át. Ha erre nem vagyunk képesek, akkor nem szabad ilyen pályázatokat csinálnunk. A műszaki szakértő feladatát ne a képviselők vegyék át.

Márkus Erika: Elnézést Géza, de ez olyan kellemetlen, hogy ilyen negatívan beszélsz a Gabikáról.

Szakos Géza: Ez nem a személyének szól, de nekem van egy elvárásom a műszaki szakértővel szemben. Ötleteljen, mondja a dolgokat, és ne a képviselő-testület fogalmazza meg, hogy mik az aggályai, és mi lesz a falu pénzével.

*Nagy Gabriella:* Nekem is vannak aggályaim, mint már elmondtam. Például, hogy lehet pótmunka. Ez felújításoknál szinte mindig előfordul. Én műszaki ellenőr vagyok egyébként, a műszaki szakértők a Kegyes-Brassaiék, akik a szakértői véleményt letették. Tehát abból kell kiindulni. Én is azt olvastam. Az önkormányzat ezeket a szakértői véleményeket elkészíttette. A pályázat ezekkel a paraméterekkel lett beadva, tehát innentől kezdve ez a műszaki tartalom. Ebből dolgozunk mindaddig, amíg valami miatt ettől el nem kell térnünk. A műszaki ellenőrnek az a feladata, hogy ami a szerződésben van, a tervekben, azt kell ellenőrizni. Ha valami pótmunka felmerül, akkor majd azt elintézzük. Az önkormányzat igényeit az önkormányzat tudja megfogalmazni. És a szerint, ha döntések születnek, majd azok alapján haladunk tovább.

*Szakos Géza:* De ezt nem a szerződés aláírása előtt kellene megtenni egy perccel, hanem mondjuk januárban.

*Márkus Erika:* Géza! Folyamatosan egyeztetések voltak. Hogy melyik pályázat hogyan áll. A pályázatba nem tudunk többet beletenni. Az első pályázatba a külső szigetelést tettük bele, a másodikba a beázás okozta károk helyreállítását. A funkciókkal ráérünk akkor foglalkozni, hogyha már megvan az a feladat, amire a pályázati forrást el tudjuk költeni. Amit ezen felül szeretnénk megcsináltatni, az már nem fér bele a pályázati elszámolásba. Azt külön kell eldöntenünk, és külön kell kifizetni.

*Kammerhofer Lívia:* Itt most csak azokról az összefüggésekről van szó, hogy a külső homlokzat már most úgy legyen kialakítva ebből a 15 millióból, hogy figyelembe vesszük, hogy belül mi lesz. Például hová kell ablak vagy ajtó.

*Nagy Gabriella:* De akkor, ha kérhetem, időben legyen arról döntés, hogy ténylegesen szeretnének, mondjuk irattár miatt falat ide vagy oda. Fontos, hogy a kivitelező is folyamatosan tudjon dolgozni, ne legyen akadályozva. Ezeket a döntéseket az önkormányzatnak kell meghozni.

*Antonovich Gáspár*: Időben. Ez fontos, hogy időben. Hadd kérjek szót egy kicsit. Mindenki előre tolta a szekeret, én örültem ennek a testületi ülésnek, mert nagyon sok jó dolgot meg tudtunk beszélni.

*Nusser Györgyné:* Szerintem fogunk tudni szavazni azokkal a kiegészítésekkel, amiket a Gabika kézben fog tartani, és akkor időben meg fogjuk kapni, az még pluszba mennyibe kerül. Valószínűleg ezeket a munkákat kell először megcsinálni, és aztán jöhetnek a pályázati pénzek. A kivitelezőt is időben értesíteni kell.

*Sándor Vincéné:* Fűtéskazánnal mi a helyzet?

*Márkus Erika:* Ma voltak át ellenőrizni, ennek az eredményét még nem tudom. A műszaki részét ennek is meg kell nézni.

*Nagy Gabriella:* A pályázatok aktuális helyzetéről Erika tájékoztatott mindenkit, még a napirend előtt. Mindent elmondott, hogy milyen pályázatok és milyen feladatok lesznek itt a közeljövőben. Melyik pályázat nyert, mi van beadva. Végigmentünk rajta, tehát a testület még a napirendek előtt tájékoztatva lett mindenről. Nem tudom, még milyen kérdésük van.

*Szakos Géza*: Legyen tisztességes ellenőrzés. Minden derüljön ki időben.

*Nagy Gabriella:* Az új, felmerült munkákra fogunk árajánlatokat kérni.

*Kammerhofer Lívia:* A kivitelezővel egyeztetni kell, hogy jelezze, hogy milyen pótmunka merül fel.

*Márkus Erika:* Javaslom az 1. napirendi pontot szavazásra.

*Nusser Györgyné:* Módosított határidőkkel (szeptember-október) és ütemtervvel.

*Márkus Erika:* A határozati javaslat kiegészítéseként a 6. pontba Antonovich Gáspárt javaslom a projekt kapcsolattartójának. Aki egyetért, kérem, kézfeltartással jelezze. 5 igen, senki nem tartózkodik, Szakos Géza képviselő nem.

A képviselő-testület *5 igen, 1 nem* szavazattal az alábbi határozatot hozza:

**46/2022. (IV. 5.) Határozat:**

1. Bezenye Községi Önkormányzat Képviselő-testülete az önkormányzat tulajdonában álló Polgármesteri Hivatal felújítási munkálatainak 1. részére a Fe-Ge 2006 Kft. (adószám: 13829625-2-08) 2022.03.28-án beérkezett 17.945.672,- Ft összegű árajánlatát elfogadja.
2. Bezenye Község Önkormányzat Képviselő-testülete úgy határoz, hogy az önkormányzat 2022. évi költségvetése terhére 2.985.453,-Ft összegű önerőt biztosít.
3. Bezenye Községi Önkormányzat Képviselő-testülete felhatalmazza a polgármestert, hogy az MFP-ÖTIK/2021 pályázat alapján végrehajtandó Bezenye Polgármesteri Hivatal felújítási munkát rendelje meg, a mellékelt vállalkozói szerződést írja alá.
4. Bezenye Községi Önkormányzat Képviselő-testülete felhatalmazza a polgármestert a műszaki ellenőr megbízására, a vállalkozói szerződés megkötésére.
5. Bezenye Községi Önkormányzat Képviselő-testülete felkéri a polgármestert, hogy a határozat végrehajtása érdekében a szükséges intézkedéseket tegye meg.
6. Bezenye Községi Önkormányzat Képviselő-testülete felkéri Antonovich Gáspárt a projekt kapcsolattartójának a Polgármesteri Hivatal felújítási munkálataival összefüggésben.

Felelős. Márkus Erika polgármester

Határidő: 2022.10.31.

1. **Napirendi pont**

Bezenye Községi Önkormányzat tulajdonában álló Polgármesteri Hivatal felújítási munkálatai a 1881/2021 (XII. 7.) Kormány határozat alapján (pályázati forrásból – 2. rész)

Márkus Erika polgármester javasolja, hogy a 2. napirendi pont határozati javaslata szintén egészüljön ki azzal, hogy Antonovich Gáspár legyen a kapcsolattartó.

Nagy Gabriella a felmerült egyéb munkálatok miatt határidő-hosszabbítást javasol mindkét szerződésben, szeptember 30-ra.

Márkus Erika javasolja, hogy a 2-es pályázati forrásról szóló határozati javaslatról kézfeltartással szavazzon a képviselő-testület.

A szavazás eredménye: 5 igen, 1 nem.

A képviselő-testület *5 igen* szavazattal az alábbi határozatot hozza:

**47/2022. (IV. 5.) határozat**

1. Bezenye Községi Önkormányzat Képviselő-testülete az önkormányzat tulajdonában álló Polgármesteri Hivatal felújítási munkálatainak 2. részére a Fe-Ge 2006 Kft. (adószám: 13829625-2-08) 2022.03.28-án beérkezett 19.993.248,- Ft összegű árajánlatát elfogadja.
2. Bezenye Községi Önkormányzat Képviselő-testülete felhatalmazza a polgármestert, hogy az 1881/2021 (XII. 7.) Kormány határozat alapján végrehajtandó Bezenye Polgármesteri Hivatal felújítási munkát rendelje meg, a mellékelt vállalkozói szerződést írja alá.
3. Bezenye Községi Önkormányzat Képviselő-testülete felhatalmazza a polgármestert a műszaki ellenőr megbízására, a vállalkozói szerződés megkötésére.
4. Felkéri a polgármestert, hogy a határozat végrehajtása érdekében a szükséges intézkedéseket tegye meg.
5. Bezenye Községi Önkormányzat Képviselő-testülete felkéri Antonovich Gáspárt a projekt kapcsolattartójának a Polgármesteri Hivatal felújítási munkálataival összefüggésben.

Felelős. Márkus Erika polgármester

Határidő: 2022.10.31.

**3.** **Napirendi pont**

A civil szervezetek támogatására Bezenye Községi Önkormányzat 2022. évi költségvetési rendeletében megállapított keretösszegből a Bezenye SE támogatási kérelmének elbírálása, továbbá a Bezenyei Polgárőr Egyesület támogatási kérelmének elbírálása

Márkus Erika polgármester elmondja, hogy a költségvetés megalkotásakor úgy döntött a képviselő-testület, hogy létrehoz egy civil keretet, és abból kérelem alapján lehet támogatást igényelni. 2 kérelem érkezett be a Bezenyei Sportegyesület és a Bezenyei Polgárőr Egyesület részéről.

Kammerhofer Lívia kérdésére, miszerint mennyi van a civil keretben, Nusser Györgyné válaszol. 4 és fél millió működési célú támogatás. A Sportegyesület pályázati támogatása ebben az összegben nincs benne.

Márkus Erika javasolja a Sportegyesület támogatásának 2 részletben történő kifizetését és elszámolását a tavalyi negyedévente történt elszámolás helyett, majd ismerteti a támogatási szerződésben rögzített elszámolási szabályokat.

A polgármester megkérdezi a Pénzügyi Bizottság elnökét, hogy megtárgyalták-e a kérelmet.

Nusser Györgyné elmondja, hogy a Pénzügyi Bizottság támogatásra javasolja a Bezenyei Sportegyesület kérelmét.

A képviselő-testület *egyhangúlag, 6 igen* szavazattal az alábbi határozatot hozza:

**48/2022. (IV. 05.) határozat**

Bezenye Községi Önkormányzat Képviselő-testülete az önkormányzat 2022. évi költségvetésben megállapított civil szervezetek támogatása előirányzat terhére, a Bezenyei Sportegyesület részére 3.385.000,- Ft támogatást biztosít 2022. évre. 2 egyenlő, 1.692.500,- Ft összegű részletben. A támogatás első részlete a támogatási szerződés aláírását követő 8 napon belül kerül folyósításra, melyről Támogatott köteles 2022. június 30. napig elszámolni. A támogatás második részlete az I. részlet elszámolásának elfogadását követő 8 napon belül kerül folyósításra, 2022. december 30. határidejű elszámolási kötelezettséggel.

A Képviselő-testület felhatalmazza a polgármestert a mellékelt támogatási szerződés megkötésére.

Felelős: Márkus Erika polgármester

Határidő: 2022. április 12.

Márkus Erika polgármester ismerteti a Bezenyei Polgárőr Egyesület támogatási kérelmét. Kiemeli, hogy azért sürgős erről tárgyalni, mert április 30-án az Első Bezenyei Polgárőr Nap megrendezésre kerül, amelyhez szeretnék az önkormányzat anyagi hozzájárulását kérni. Ismerteti a Polgárőr Nap programját, amelynek lebonyolításához az Egyesület 120.000,-Ft összegben kér támogatást, a 300.000,- Ft összegű működési kiadásain felül. A polgármester ismerteti a határozati javaslat és a támogatási szerződés részleteit, melyekben a két összeg elkülönített kezelését rögzítettük.

Aki a határozati javaslattal egyetért, kérem, kézfeltartással jelezze.

A képviselő-testület *egyhangúlag, 6 igen* szavazattal az alábbi határozatot hozza:

**49/2022. (IV. 5.) határozat**

Bezenye Községi Önkormányzat Képviselő-testülete az önkormányzat 2022. évi költségvetésben megállapított civil szervezetek támogatása előirányzat terhére, a Bezenyei Polgárőr Egyesület részére 420.000,- Ft támogatást biztosít 2022. évre. A támogatás a támogatási szerződés aláírását követő 8 napon belül kerül folyósításra. A 120.000,-Ft összegű, I. Bezenyei Polgárőrnap rendezvényre nyújtott támogatásról Támogatott köteles a rendezvényt követő 8. napig elszámolni. A működési költségekre nyújtott 300.000,- Ft összegű támogatással 2022. december 30. napig köteles Támogatott elszámolni.

A Képviselő-testület felhatalmazza a polgármestert a mellékelt támogatási szerződés megkötésére.

Felelős: Márkus Erika polgármester

Határidő: 2022. április 12.

Nusser Györgyné javaslatára egyebekben a képviselő-testület megtárgyalja a körzeti megbízott Szent György napi (április 24.) jutalmazását, és 50.000,- Ft összegben rögzítik azt támogatási szerződés megkötésével.

Nusser Györgyné kéri, hogy a Fe-Ge 2006. Kft-vel való szerződés aláírásánál szeretne jelen lenni, hogy a vállalkozó figyelmét felhívja a korrekt és átlátható eljárásra.

Szakos Géza elmondja, hogy a jövőben legyen minden pályázattal kapcsolatosan időben teljeskörű egyeztetés.

Kammerhofer Lívia hozzáfűzi, hogy az érthető, hogy kapunk egy bizonyos összeget, amelyet adott célra lehet felhasználni. De fontos, hogy a kapott támogatásokat, esetleg a jövőben érkező pályázati lehetőségeket globálisan kezeljük, azok egészítsék ki egymást.

Mivel több napirendi pont nem volt a Polgármester Asszony megköszöni a részvételt és az ülést 19 óra 40 perckor bezárja.

Mellékletek: Napirendi pontok szerinti előterjesztések

k.m.f.

**Márkus Erika dr. Gáli Péter**

polgármester jegyző

Jegyzőkönyv hitelesítők:

**Antonovich Gáspár Szakos Géza**

jegyzőkönyv hitelesítő jegyzőkönyv hitelesítő